贈余樗年試院作
作者：晁補之
朝代：宋

paragraphs: 平生車軌周四方，結交童齔老相忘。
異哉余子久彌芳，吳人猶記稱周郎。
河豚入網荻芽長，宜興罨畫煙水蒼。
風雩春服真少狂，不愧戴崇升後堂。
橫戈筆陳倒千槍，叔鸞獨步禹出羌。
世儒膠擾何足臧，說食不救饑求糧。
瞥思振衣千仞岡，空林無人一繩床。
五車純束不在旁，欲徹梯磴排空驤。
鍾山春水繞城隍，從師不憚白笈裝。
矢鋒相觸塵不揚，驪黄牡牝若滅亡。
子嚴主簿志不償，厭見朱墨紛傖囊。
西風雲日思帝鄉，東華拜敕鳬綴行，黄昏閶闔飛驌驦。
虛堂節候變金商，閉門蟋蟀鳴我房。
吾君仁聖周成王，屏驅虎豹開明光。
山龍粉米雜青黄，多儒可贊至治香。
園檀山石豈荒凉，潢汙蕰藻須豆觴。
願君與借羽翮翔，賢書蠶列升未央。
君如病鶻待秋霜，牛衣未可悲王章。
公朝道闢五達莊，服襄按節緩勿忙。
夢松生腹渠不祥，莫車上儛應循牆。
功成歸飲沆瀣漿，發機要若黄間張。